ENG vs AUS: जेसन रॉय की तूफानी शतकीय पारी के आगे ऑस्‍ट्रेलिया धराशायी, इंग्‍लैंड ने पहला वनडे जीता  
जेसन रॉय ने 151 गेंद पर बनाए 180 रन
यह इंग्‍लैंड की ओर से वनडे में सर्वोच्‍च स्‍कोर
305 रन का लक्ष्‍य टीम ने 5 विकेट खोकर हासिल किया
रॉय ने अपनी पारी के दौरान इंग्लिश टीम के लिए सबसे बड़ा स्कोर बनाते हुए एलेक्स हेल्स के स्कोर से आगे निकले. इससे पहले एलेक्स हेल्स ने पाकिस्तान के ख़िलाफ़ 2016 में 171 रन बनाए थे. दूसरे नंबर पर 1993 में ऑस्ट्रेलिया के ख़िलाफ़ रॉबिन स्मिथ ने नाबाद 167 रन की पारी खेली थी. इससे पहले भी जेसन रॉय श्रीलंका के ख़िलाफ़ 162 रन की बड़ी पारी खेल चुके हैं.  जीत के बाद मैन ऑफ़ द मैच रहे रॉय ने कहा, 'मेरे पास इस पारी को बयां करने के लिए शब्द नहीं है. हेल्स के लिए उदास ज़रूर हूं उनका रिकॉर्ड अब मेरे नाम हो गया है. पिछला सीज़न मुश्किल था इसलिए टीम में आना अच्छा रहा। मेलबर्न में दर्शकों का सपोर्ट भी काफ़ी अच्छा रहा.' वहीं ऑस्ट्रेलिया के धमाकेदार बल्लेबाज़ ग्लेन मैक्सवेल ने रॉय की पारी देखी और ट्वीट कर बधाई दी. बिग शो के नाम से मशहूर मैक्सवेल ने लिखा कि वे सरे के लिए रॉय के साथ खेल चुके हैं और उनकी ये पारी देखकर कोई आश्चर्य नहीं हुआ.